তাহলে কি ঘাটা-আঘাটায় পুলিশের মারধর খেয়ে নীরবে নিভৃতে ফিরে আসার দিন শেষ হতে চলেছে? তাহলে কি পুলিশ ‘দুষ্টের দমন এবং শিষ্টের পালন’ করবে এবার? তাহলে কি পুলিশ এবার পাড়ায় পাড়ায় ফুটবল খেলা বা গাছ লাগানো ছেড়ে পুলিশসুলভ আচরণ করবে?
দায়িত্ব নেওয়ার পর কলকাতা পুলিশের কমিশনার রাজীব কুমার তাঁর প্রথম ক্রাইম কনফারেন্সে বুধবার যা বলেছেন, তার প্রেক্ষিতেই এইসব প্রশ্ন তৈরি হয়েছে পুলিশমহলে। কারণ, নতুন কমিশনার তাঁর বাহিনীকে ‘সম্মান’ নিয়ে কাজ করার বার্তা দিয়েছেন। বলেছেন, লক্ষ্য রাখতে হবে, যাতে সাধারণ মানুষের পুলিশের উপর আস্থা থাকে।  
রাজীব কুমারের ওই বক্তব্যে প্রকারান্তরে এটাও স্পষ্ট যে, পুলিশ ‘সম্মান’ নিয়ে কাজ করছে না এবং তাদের উপর সাধারণ মানুষের আস্থাও নেই। 
নতুন কমিশনারের এই বক্তব্য বিগত জমানার প্রতি কোনও ইঙ্গিত কি না, তা নিয়ে বিতর্ক থাকতে পারে। যা নিয়ে তর্ক নেই, নতুন কমিশনার তাঁর বাহিনীর মনোবল চাঙ্গা করতে চাইছেন। রাজ্যের বিভিন্ন প্রান্তের মতো কলকাতা  শহরেও বারবার আক্রান্ত হয়েছে পুলিশ। কিন্তু সেসব ক্ষেত্রে অভিযুক্তদের ধরার ক্ষেত্রে পুলিশি ‘নিষ্ক্রিয়তা’র অভিযোগ উঠেছে বারবার। পুলিশের একাংশের মতে, ওই ‘নিষ্ক্রিয়তা’র জন্যই পুলিশ-প্রশাসনের প্রতি সাধারণ মানুষের আস্থা তলানিতে গিয়ে ঠেকেছে। সে কারণে শুধু রাজনৈতিক দলের নেতা-কর্মীরাই নয়, পুলিশের গায়ে হাত তুলতে কসুর করছে না আমজনতাও। একের পর এক পুলিশ আক্রান্ত হওয়ার ঘটনায় অনেক সময়েই সোশ্যাল নেটওয়ার্কিং সাইটে সরব হতে দেখা গিয়েছে নিচুতলার পুলিশকর্মীদের। 
সেই প্রেক্ষিতেই নতুন কমিশনারের এদিনের বার্তা। আইপিএস মহলের একাংশের মতে, পুলিশবাহিনী তাদের ‘সম্মান’ নিয়ে কাজ করতে পারলেই সাধারণ মানুষের ‘আস্থা’ যে পুলিশের উপর ফিরবে, তা বিলক্ষণ জানেন রাজীব কুমার। তাই দায়িত্ব নিয়ে ‘সম্মান ও আস্থা’র দু’টি অস্ত্রে শান দিতে চাইছেন তিনি। 

রাজীব কুমার—ফাইল চিত্র 
একইসঙ্গে বাহিনীর সদস্যদের অন্যান্য পরিকাঠামোগত সুযোগসুবিধার প্রতিও নজর দিতে শুরু করেছেন রাজীব কুমার। সম্প্রতি লালবাজারের কন্ট্রোল রুমে গিয়েছিলেন তিনি। সেখানকার শৌচালয়টি দেখে সেটিকে নতুন করে তৈরি করার নির্দেশ দিয়েছেন কমিশনার। বলেছেন, কোনও অসুবিধা হলে পুলিশকর্মীরা যেন সরাসরি তাঁর সঙ্গে যোগাযোগ করেন। পুলিশকর্মীদের পরিছন্ন পোশাক পরে ডিউটি করার কথাও বলেছেন রাজীব কুমার। তাঁর বক্তব্য, কোনও থানার কোনও কনস্টেবল অপরিছন্ন উর্দি পরে ডিউটি করলে তা শুধু সেই থানাই নয়, গোটা কলকাতা পুলিশের পক্ষেই ‘অসম্মানজনক’। অভিজ্ঞ অফিসারদের ধারণা, বাহিনীর পরিকাঠামোগত সুযোগসুবিধার প্রতি নজর দিয়ে রাজীব কুমার আসলে বাহিনীতে জনপ্রিয় সৌমেন মিত্রের জুতোয় পা গলাতে চাইছেন। রাজীব কুমার কমিশনার হওয়ায় তাঁর থেকে এক ব্যাচ সিনিয়র সৌমেনকে কলকাতা পুলিশ থেকে রাজ্য পুলিশে সরানো হয়েছে। যা নিয়ে কলকাতা পুলিশের একাংশে মৃদু ক্ষোভও সঞ্চারিত হয়েছিল। বাহিনীর সদস্যদের জন্য বিভিন্ন পরিকাঠামোগত সুবিধা তৈরি করে সৌমেন জনপ্রিয়তা অর্জন করেছিলেন। কলকাতা পুলিশে তাঁর ‘ভক্তে’র সংখ্যাও কম ছিল না। দায়িত্ব নিয়ে রাজীব কুমার সৌমেনের বইয়ের কিছু পাতা ওল্টানোর চেষ্টা শুরু করেছেন বলেই মনে করছেন অফিসারদের একাংশ। 
এদিন পুলিশ ট্রেনিং স্কুলে ক্রাইম কনফারেন্সে উপস্থিত ছিলেন লালবাজারের শীর্ষকর্তারা। ছিলেন ৬৯টি থানার ওসি (এদিনই লেক থানাকে ভেঙে নতুন রবীন্দ্র সরোবর থানা তৈরির কথা ঘোষণা করেছেন মুখ্যমন্ত্রী), বিভাগীয় ডিসি, এসি এবং গোয়েন্দাবিভাগের অফিসারেরা। ঘণ্টাখানেকের বৈঠকে পুলিশ-নিগ্রহের ঘটনা নিয়ে মুখ খোলেন কমিশনার। বৈঠকে তিনি স্পষ্টই বুঝিয়ে দেন যে, পুলিশের আক্রান্ত হওয়ার ঘটনা কোনওভাবেই বরদাস্ত করা হবে না। ওই ধরনের কোনও ঘটনা ঘটলে ‘কড়াহাতে’ তা মোকাবিলা করতে হবে এবং অভিযুক্তদের শাস্তি নিশ্চিত করতে হবে। এমনকী, কোনও ‘সিভিক পুলিশ’ আক্রান্ত হলেও দ্রুত অভিযোগ দায়ের করে ব্যবস্থা নিতে হবে। যাতে অভিযুক্তের পুলিশ হেফাজত বা জেল হেফাজত নিশ্চিত করা যায়। 
পুলিশের একটি মহলের অবশ্য এ নিয়ে সংশয় রয়েছে। তাদের বক্তব্য, বেশিরভাগ সময় শাসকদলের নেতাকর্মীদের হাতেই পুলিশ আক্রান্ত হয়। সেক্ষেত্রেও এই নির্দেশ কতটা কার্যকরী হয় সেটা দেখার। 
বৈঠকে নতুন কমিশনার সম্প্রতি গড়িয়াহাটে তৃণমূল যুবনেতার গাড়ির ধাক্কায় পথচারীর মৃত্যুর প্রসঙ্গ তোলেন। তিনি জানান, ট্র্যাফিক ও স্থানীয় থানার মধ্যে সমন্বয় রাখতে হবে। কোনও দুর্ঘটনা ঘটলে তার প্রাথমিক তদন্ত করবে স্থানীয় থানা। পরে ঘটনার গুরুত্ব বুঝে ট্র্যাফিক বিভাগ তদন্ত করবে। পাশাপাশিই তাঁর পরামর্শ, কোনও ঘটনায় জেনারেল ডায়েরি নেওয়ার সময় অভিযোগকারীর নামের সঙ্গে ফোন নম্বরও লিখে রাখা হোক। যাতে প্রয়োজনে তাঁর সঙ্গে পরে যোগাযোগ করা যেতে পারে। 
ডাকাতি দমন এবং মোটরগাড়ি চুরি দমন শাখার কাজকর্ম নিয়ে অবশ্য ক্ষোভপ্রকাশ করেছেন রাজীব কুমার। তাঁর বক্তব্য, অনেক ঘটনায় অভিযুক্তদের গ্রেফতার করা হলেও অপরাধ কমছে না। কমিশনারের বক্তব্য, ওই ঘটনাপ্রবাহ বলছে, একটি দল ধরা পড়লেও সমান্তরালভাবে দ্বিতীয় একটি দল তৈরি হয়ে যাচ্ছে। অর্থাৎ, ওই দুই বিভাগের ‘সোর্স নেটওয়ার্ক’ ঠিকমতো কাজ করছে না। ঘটনাচক্রে, ফেব্রুয়ারির ৩ তারিখে রাজীব কুমার দায়িত্ব নেওয়ার পরপরই শহরে কয়েকটি ডাকাতির ঘটনা ঘটেছে। তবে বৈঠকে এন্টালির গুলিচালনা নিয়ে কমিশনার তেমনকিছু বলেছেন বলে খবর নেই। 
পুলিশ বাহিনীতে রাজীব কুমার দক্ষ অফিসার বলেই পরিচিত। কিন্তু গত কয়েক বছরে ‘দক্ষতা’ ছাপিয়ে তাঁর ‘শাসক-আনুগত্য’ নিয়েই বেশি আলোচনা হয়েছে। বিশেষত, সারদা-কেলেঙ্কারির তদন্তে তাঁর ভূমিকা নিয়ে বারংবার প্রশ্ন তুলেছেন বিরোধীরা। প্রকাশ্যেই তাঁরা বলেছেন, ওই তদন্তে রাজ্য সরকারের হয়ে ‘বিশেষ ভূমিকা’ পালনের কারণেই মুখ্যমন্ত্রী মমতা বন্দ্যোপাধ্যায়ের আস্থা অর্জন করেছেন রাজীব কুমার। এবং সে কারণেই তাঁকে কলকাতার পুলিশ কমিশনার করা হয়েছে। 
এদিনের ক্রাইম কনফারেন্স অবশ্য বলছে, ‘বার্তা’ মানলে বাহিনীর সঙ্গে শাসকের সংঘাত অনিবার্য। কুমারের পক্ষে তা সম্ভব?